b'\n_START_ARTICLE_\nPala\xc4\x8da velikega mojstra\n_START_SECTION_\nLokacija\n_START_PARAGRAPH_\nPala\xc4\x8da velikega mojstra je v mestnem jedru v sredi\xc5\xa1\xc4\x8du Vallette in je najve\xc4\x8dja pala\xc4\x8da v mestu. Njena fasada je nasproti stavbe Main Guard (Glavna stra\xc5\xbea) na Trgu svetega Jurija (St. George\'s Square, malte\xc5\xa1ko Misra\xc4\xa7 San \xc4\xa0or\xc4\xa1) ob Republi\xc5\xa1ki ulici (Republic Street, malte\xc5\xa1ko Triq ir-Repubblika). Meji na Nad\xc5\xa1kofijsko ulico ( Archbishop Street, malte\xc5\xa1ko Triq l-Ar\xc4\x8bisqof), Staro gledali\xc5\xa1ko ulico (Old Theatre Street, malte\xc5\xa1ko Triq it-Teatru l-Antik) in Trgovsko ulico (Merchants Street, malte\xc5\xa1ko Triq il-Merkanti).\n_START_SECTION_\nFrancoska zasedba\n_START_PARAGRAPH_\nMed francosko zasedbo Malte je zgradba postala znana kot Palais National. Ime je posledica francoskih idej po revoluciji in delu celotne prenovljene oblasti na Malti.\n_START_SECTION_\nBritanska vladavina in osamosvojitev Malte\n_START_PARAGRAPH_\nPala\xc4\x8da velikega mojstra je postala uradna rezidenca guvernerja Malte, ko je Malta leta 1800 postala britanski protektorat, in postala Guvernerjeva pala\xc4\x8da. V pala\xc4\x8di je bila leta 1840 name\xc5\xa1\xc4\x8dena signalna postaja. Deli stavbe, tudi dvorana, v kateri je bila oro\xc5\xbearna, so bili med drugo svetovno vojno po\xc5\xa1kodovani ob letalskem bombardiranju, a je bila \xc5\xa1koda popravljena._NEWLINE_Pala\xc4\x8da je bila sede\xc5\xbe malte\xc5\xa1kega parlamenta od leta 1921 do leta 2015. Parlament se je sestajal v Sobi tapiserij od leta 1921 do 1976, ko se je preselil v nekdanjo oro\xc5\xbearno. Predstavni\xc5\xa1ki dom se je 4. maja 2015 preselil iz Pala\xc4\x8de velikega mojstra v novo zgradbo parlamenta.  Med prvim predsedovanjem Evropski uniji leta 2017 so bile v nekdanji parlamentarni sejni dvorani seje Sveta Evropske unije._NEWLINE_Po osamosvojitvi Malte leta 1964 je stavba postala sede\xc5\xbe generalnega guvernerja Malte. Urad predsednika Malte je imel tukaj sede\xc5\xbe od leta 1974. Deli kompleksa, to so sobe Dr\xc5\xbeavne pala\xc4\x8de in Pala\xc4\x8da oro\xc5\xbeja, so odprti za javnost kot muzej, ki ga upravlja Heritage Malta._NEWLINE_Pala\xc4\x8da je bila uvr\xc5\xa1\xc4\x8dena na seznam starin leta 1925. Je spomenik, stavba 1. razreda, in je na seznamu kulturnih znamenitosti malte\xc5\xa1kih otokov.\n_START_SECTION_\nZunanjost\n_START_PARAGRAPH_\nGlavna fasada je zgrajena v preprostem in strogem manieristi\xc4\x8dnem slogu, zna\xc4\x8dilnem za arhitekta Cassarja. Zaradi velikih sprememb v stoletjih je nesimetri\xc4\x8dna in ima na vogalih bogato rustiko skupaj z neprekinjenim vencem na nivoju strehe. Glavna vhoda sta dva, vsak ima obokana vrata, obdana sta z okra\xc5\xa1enim portalom, ki podpira odprt balkon. Dolg, zaprt, lesen balkon zavija okoli vogala glavne fasade. Oba portala in balkone so zgradbi dodali v 18. stoletju._NEWLINE_Stranska fasada na stari Gledali\xc5\xa1ki ulici ima \xc5\xa1e en glavni vhod, ki vodi do enega od dvori\xc5\xa1\xc4\x8d._NEWLINE_Zunanjost stavbe je bila prvotno pobarvana v rde\xc4\x8deokrasti barvi, ki jo je red uporabljal za ozna\xc4\x8devanje javnih stavb.\n_START_SECTION_\nDr\xc5\xbeavni\xc5\xa1ke sobe\n_START_PARAGRAPH_\nPrestolna soba ( The Throne Room, malte\xc5\xa1ko Is-Sala tat-Tron), prvotno dvorana vrhovnega sveta (malte\xc5\xa1ko Is-Sala tal-Gran Kunsill, italijansko Sala del Maggior Consiglio) je bila zgrajena, ko je vladal veliki mojster Jean de la Cassi\xc3\xa8re. Uporabljali so jo zaporedni veliki mojstri, ko so gostili veleposlanike in visoke dostojanstvenike. Med britansko upravo je postala znana kot Dvorana svetega Mihaela in svetega Jurija po redu obeh svetnikov, ki je bil ustanovljen leta 1818 na Malti in Jonskih otokih.  Zdaj jo uporablja predsednik Malte pri opravljanju svojih nalog._NEWLINE_Ciklus stenskih slik, ki krasi zgornji del dvorane, je delo Mattea Pereza d\'Aleccia. Prikazujejo razli\xc4\x8dne epizode velikega obleganja Malte. Giuseppe Cal\xc3\xac je naslikal grb velikega mojstra Jeana de Valetta na steni za glasbeno galerijo._NEWLINE_Leta 1818 so Britanci preoblikovali to dvorano tako, da so v celoti prekrili stene z neoklasicisti\xc4\x8dnimi arhitekturnimi zna\xc4\x8dilnostmi, ki jih je oblikoval podpolkovnik George Whitmore. Odstranjene so bile v za\xc4\x8detku 20. stoletja. Glasbena galerija je bila verjetno premaknjena v to dvorano iz pala\xc4\x8dne kapele. Posebno zanimivi so izvirni kasetirani strop in lestenci iz poznega 18. stoletja._NEWLINE_Druge dr\xc5\xbeavne sobe so soba tapiserij (malte\xc5\xa1ko Is-Sala tal-Arazzi), dr\xc5\xbeavna jedilnica (malte\xc5\xa1ko Is-Sala tal-Pranzu), dvorana veleposlanika (malte\xc5\xa1ko Is-Sala tal-Ambaxxaturi) in \xc4\x8dakalnica za slu\xc5\xbein\xc4\x8dad (malte\xc5\xa1ko Is-Sala tal-Pa\xc4\xa1\xc4\xa1i).\n_START_SECTION_\nOro\xc5\xbearna\n_START_PARAGRAPH_\nVelika dvorana v zadnjem delu pala\xc4\x8de se je od leta 1604 naprej uporabljala kot oro\xc5\xbearna. Zbirka oro\xc5\xbeja je eden "najdragocenej\xc5\xa1ih zgodovinskih spomenikov evropske kulture", kljub temu da se je ohranil samo del prvotne zbirke. Veliko je oklepov, topov, strelnega oro\xc5\xbeja, me\xc4\x8dev in drugega oro\xc5\xbeja, tudi oklepi nekaterih velikih mojstrov, kot je Alof de Wignacourt, osmansko oro\xc5\xbeje, zase\xc5\xbeeno med velikim obleganjem Malte leta 1565. _NEWLINE_V prvotni dvorani se je v letih 1975 in 1976 sestajal malte\xc5\xa1ki parlament, zbirka oro\xc5\xbeja pa se je preselila v dva nekdanja hleva pala\xc4\x8de v pritli\xc4\x8dju, kjer je \xc5\xa1e danes. Oro\xc5\xbearna je od leta 1860 odprta za javnost kot muzej.\n_START_SECTION_\nDvori\xc5\xa1\xc4\x8da\n_START_PARAGRAPH_\nPala\xc4\x8da je zgrajena okrog dveh dvori\xc5\xa1\xc4\x8d, ki sta zdaj znani kot Neptunovo in princa Alfreda._NEWLINE_Leta 1712 je Romano Carapecchia zasnoval vodnjak Perellos, ki je prvotno prevladoval nad dvori\xc5\xa1\xc4\x8dem pod lo\xc5\xbeami , vendar se od britanskega obdobja skriva pred glavnim pogledom za kipom Neptuna in vrtom v sredini.  Kip je bil narejen za okrasitev dvori\xc5\xa1\xc4\x8da na ukaz britanskega guvernerja Johna Gasparda Le Marchanta med letoma 1858 in 1864._NEWLINE_Nekateri \xc5\xa1\xc4\x8diti z grbi velikih mojstrov reda so na steni enega od hodnikov Neptunovega dvori\xc5\xa1\xc4\x8da. Prej so krasili nekatere zgradbe reda, vendar so jih odstranili v 19. stoletju. Leta 1897 jih je prevzel guverner sir Arthur Lyon Fremantle in so bili pritrjeni na dvori\xc5\xa1\xc4\x8de "za njihovo bolj\xc5\xa1o ohranitev", kar ka\xc5\xbee marmorna plo\xc5\xa1\xc4\x8da pod grbi. _NEWLINE_Na dvori\xc5\xa1\xc4\x8du princa Alfreda je stolpna ura z ve\xc4\x8d \xc5\xa1tevil\xc4\x8dnicami. Zasnoval jo je Gaetano Vella in je bila slovesno odkrita 11. junija 1745. Leta 1894 jo je spremenil Michelangelo Sapiano. Po lokalni tradiciji je ura veliko starej\xc5\xa1a, ker naj bi bila prinesena z Rodosa, ko je leta 1530 red pri\xc5\xa1el na Malto.\n_START_SECTION_\nZgodbe o duhovih\n_START_PARAGRAPH_\nPala\xc4\x8da je domnevno leglo \xc5\xa1tevilnih duhov. Angle\xc5\xa1ka dama, ki je \xc5\xbeivela v njej, ko je bila rezidenca britanskega guvernerja, je sli\xc5\xa1ala zvoke ma\xc4\x8dk in psov, ki so se borili v eni od sob, vendar ni videla ni\xc4\x8desar, ko je vstopila vanjo. Neko\xc4\x8d se je duh prikazal v obliki velike ma\xc4\x8dke, ki je sko\xc4\x8dila skozi okno, preden je izginila. Druga \xc5\xbeenska je domnevno ob\xc4\x8dutila prisotnost duha med spanjem v pala\xc4\x8di.'